Nelson Mandela maak ‘merkwaardige’ vorderingNelson Mandela tydens ‘n funksie in Desember 2009. Foto: Werner Beukes/SAPA Zindzi het aan Brittanje se Sky News gesê dat sy haar pa Dinsdag besoek het en dat hy “televisie gekyk het met sy oorfone in”. Sy sê haar pa het ook vir hulle geglimlag. “Hy reageer baie goed…met sy oë en hy knik en partykeer tel hy sy hand op asof hy jou hand wil skud.” Zindzi, Mandela se jongste dogter saam met sy eksvrou Winnie Madikizela-Mandela, het erken dat die familie vroeër baie bekommerd was oor haar pa se gesondheid. “Daar was ŉ tyd wat ons almal baie angstig en bekommerd was en vir die ergste voorberei het. Maar hy gaan voort om ons elke dag te verbaas.” Mandela is op 8 Junie in die hospitaal opgeneem. Sy toestand is grotendeels as kritiek maar stabiel beskryf in die tydperk. Daar was egter vroeër berigte dat Mandela deur lewensondersteunende masjiene aan die lewe gehou word. Die nuwe inligting van Zindzi kom egter nadat talle mense gesê het dit gaan baie beter met Mandela. Oudpresident Thabo Mbeki het selfs voorgestel dat hy binnekort sal kan huis toe gaan. Mandela vier vandag sy 95ste verjaarsdag in die hospitaal.